钦定古今图书集成/明伦汇编/官常典/第142卷 > 虞
## 钦定古今图书集成/明伦汇编/官常典/第142卷 > 虞

帝辛十四祀，虞芮质成于周。

按《史记周本纪》：西伯阴行善，诸侯皆来决平。于是虞
芮之人有狱不能决，乃如周。入界，耕者皆让畔，民俗
皆让长。虞、芮之人未见西伯，皆惭，相谓曰：“吾所争，周
人所耻，何往为？祇取辱耳。”遂还，俱让而去。

〈注〉《地理志》：虞在河东太阳县，芮在冯翊临晋县。《正义》曰：《括地志》云：“故虞城在陕州河北县东北五十里虞山之上，古虞国也。故芮城县西二十里，古芮国也。”《晋太康地记》云：“虞西百四十里有芮城。”《括地志》云：“又闲原在河北县西六十五里。《诗》云：‘虞芮质厥成’。”毛苌云：“虞、芮之君，相与争里，久而不平，乃相谓曰：‘西伯仁人，盍往质焉’？”乃相与朝周。二国君相谓曰：“我等小人，不可履君子之庭。”乃相让所争地，以为闲原，至今尚在。注引《地理志》芮在临晋者，恐疏。然闲原在河东，复与虞、芮相接，临晋在河西同州，非临晋芮城明矣。